Eve Kiiler

**Eve Kiiler** (sündinud 1. novembril 1960 Tartus) on eesti fotokunstnik ja kuraator. 

## Elukäik
Aastail 1972–1976 õppis ta Tartu Lastekunstikoolis. 

Eve Kiiler lõpetas 1986. aastal Eesti NSV Riikliku Kunstiinstituudi sisearhitektuuri ja mööblidisaini erialal. Aastail 2001–2003 õppis ta Londoni Ülikooli Goldsmithsi kolledži kultuuriteooria magistrantuuris. Alates 2006. aastast õpib ta Aalto Ülikooli kunsti, disaini ja arhitektuuri kooli doktorantuuris. Ta on täiendanud ennast 1991. aastal Berliinis, 1995. aastal San Franciscos ja 1997. aastal Chicagos.

Aastail 1994–1998 töötas Eve Kiiler Eesti Kunstiakadeemia fotokeskuse õppejõuna ning aastail 1998–2003 fotograafia osakonna juhataja ja fotograafia eriala õppekava juhina. Aastail 2003–2005 jätkas ta tööd fotograafia professorina. Alates 2011. aastast on Eve Kiiler töötanud õppejõuna Tallinna Ülikooli Kunstide Instituudis ja alates 2015. aastast Balti filmi, meedia, kunstide ja kommunikatsiooni instituudis.

Alates 1996. aastast on Eve Kiiler Eesti Kunstnike Liidu liige.

Näitustel esineb Eve Kiiler alates 1984. aastast. Esimene isikunäitus „Kihilised maastikud“ oli 1984. aastal Tallinna linnamuuseumis Kiek in de Kök. Sellele järgnesid isiku- ja grupinäitused nii Eestis kui ka mujal, sealhulgas Lätis, Leedus, Slovakkias, Ungaris, Soomes, Taanis, Saksamaal, Belgias, Prantsusmaal, Suurbritannias ja USA-s.

## Looming
Eve Kiiler on üks 1990. aastail alguse saanud Saaremaa rahvusvaheliste biennaalide algatajaid. 1992. aastal kureeris ta koos Peeter Linnapiga Saaremaa fotofestivali. Samuti viidi koostöös läbi 1995. ja 1997. aasta Saaremaa biennaal. Saaremaa biennaalide organiseerimise eest on Eve Kiiler pälvinud Kristjan Raua ja Eesti Kultuurkapitali preemia. Samuti kureeris ta 1997. aastal Rotermanni Soolalaos näituse “Inventuur esteetika muuseumis”.

Eve Kiileri loomingus tuleb esile tema sisearhitekti taust. Kunstnikuna eelistab ta ainevaldkonnana avalikku ruumi – ta jälgib muutusi linnaruumis ning külastajaid muuseumides ja teistes näituseasutustes. 2015. aastal Tallinnas Vabaduse galeriis toimunud näitusel „Monumentide pilgu all“ esitati Euroopa linnade fotojäädvustusi, mis olid pildistatud aastail 2004–2014. Need kujutasid üsna tuntud, isegi turistide lemmikpaiku sellisel viisil, et ka vaatajail, kes on neis paikades viibinud, oli neid raske ära tunda. Eve Kiiler ei ole otsinud tuntud paikade ebatavalisi tagahoove või nurgataguseid, ta on esitatud vaatenurka nihestanud just nii palju, et eri paikadest kogutud fotod hakkavad koos mõjuma ühise linnaruumina. Lisaks suurlinnade motiividele on Eve Kiiler pildistanud tagasihoidlikke Tallinna linnavaateid. Näitusel „Linnavaatlused. Aiastatud aedlinn“ 2017. aastal Tallinna Fotomuuseumis esitati 2016. aasta suvel Mähe aedlinnas pildistatud fotosid.

Eve Kiileri töid on omandanud nii Eesti kui ka välismaa muuseumid, sealhulgas Eesti Kunstimuuseum, Eesti Arhitektuurimuuseum, Chicago Kaasaegse Fotograafia Muuseum ja Funeni Kunstikogu Taanis.

## Olulisemad isikunäitused
* 2016 "Linnavaatlused: aiastatud aedlinn", Fotomuuseum, Tallinn
* 2015 "Monumentide pilgu all", Vabaduse Galerii, Tallinn
* 2009 "Kohtumispaik – Mere puiestee 20", Hobusepea Galerii, Tallinn
* 2008 "Muuseumilabor" Tallinna Kunstihoone Galerii
* 2007 "Muuseumiteater", Tartu Kunstimuuseum
* 2003 "Progressi arhitektoonika I ja II", Linnagalerii, Tallinn
* 1998 “4 mängu parempoolsete reeglitega” Eesti Arhitektuurimuuseumi keldrigalerii, Tallinn
* 1996 “Kohustusliku õnne päevad” Mustpeade Maja Galerii, Tallinn
* 1995 “Isiklikud monumendid” A. H. Tammsaare muuseum, Tallinn
* 1986 “Kihnu inimesed”, Kiek in de Kök, Tallinna Linnamuuseum

## Olulisemad kuraatoriprojektid
* 2004 "Fantastiline realism", Tallinna Kunstihoone
* 2000 "Kriimustatud legendid: Eesti foto 1960–2000", kaaskuraator Mari Laanemets, Mai Mano Gallery, Budapest (Kataloog )
* 1998 Installatsioonide ja performance festival "OUT '98", kaaskuraator Piret Räni, Tallinna vanalinn
* 1997 "Inventuur esteetika muuseumis" Eesti arhitektuurimuuseum, Tallinn 
* 1997 Saaremaa Biennaal '97 "Invasioon / Invasion", kaaskuraator Peeter Linnap, Saaremaa Muuseum, Kuressaare (kataloog )
* 1995 Saaremaa Biennaal '95 "Ajaloo vabrik / Fabrique d’Historire", kaaskuraator Peeter Linnap, Saaremaa Muuseum (kataloog )
* 1992 "Visioone ääremaadelt. Uus Baltimaade foto", Saaremaa fotofestival ´92, kaaskuraator Peeter Linnap, Saaremaa Muuseum, Kuressaare 
* 1989 "Kuidas portreteerida eestlast?" Fotomuuseum, Tallinn

## Tunnustus
* 1995 Eesti Kultuurkapitali kujutava ja rakenduskunsti sihtkapitali aastapreemia (koos Peeter Linnapiga, Saaremaa biennaali "Ajaloo vabrik" korraldamine)
* 1998 Kristjan Raua preemia (koos Peeter Linnapiga, II Saaremaa biennaali "Invasioon" kureerimine)
* 2004 Tallinna 13. Rahvusvahelise Graafikatriennaali diplom
* 2025 Tallinna Ülikooli teenetemärk

## Viited

## Välislingid
* Ants Juske. Eve Kiiler jälgib inimeste käitumist tänapäeva kirikus. Eesti Päevaleht, 22.05.2007
* Eve Kiiler. Progressi arhitektoonika II. Linnagalerii näitus
* Eve Kiileri isikunäitus "Kohtumispaik" pressiteade
* Peeter Nieler. Kunstiakadeemias saab fotograafiat õppida. Õhtuleht. 24.05.1998
* Eve Kiileri Koduleht